Brakpan is 'n groot myndorp in Gauteng, Suid-Afrika met goud- en uraanmyne. Die dorp het munisipale status verkry in 1919. Die myners van Brakpan het deelgeneem aan die 1922-staking. Die naam is die eerste keer in die 1880's gebruik weens die nabyheid van 'n seisoenale meer wat jaarliks opgedroog het en 'n "brak pan" geword het.
Die eerste aktiwiteite wat mense na die omgewing gelok het was die myn van steenkool deur die Britte in die 1880's. 'n Groot steenkool-aangedrewe kragstasie het gevolg. 'n Tremlyn na Johannesburg is aangelê om die kragstasie te bedien.
Uitbreidings aan die dorp in die vroeë 1990's en die opening van 'n kasino te Carnival City, het nie veel bygedra om die konserwatiewe beeld van die dorp te verander nie.